Jason Dickinson

**Jason Dickinson** (s. 4. heinäkuuta 1995 Georgetown, Ontario, Kanada) on kanadalainen jääkiekkoilija, joka pelaa NHL-joukkue Edmonton Oilersissa. Dallas Stars varasi hänet ensimmäisellä kierroksella 29. pelaajana kesällä . Dickinson on pelipaikaltaan keskushyökkääjä, mutta hän osaa pelata myös laidassa.

## Pelityyli
*The Sports Forecaster* -sivuston mukaan Dickinson on lahjakas ja monipuolinen peliä tekevä hyökkääjä, joka pelaa hyvillä hyökkäyspään vaistoilla. Hänellä on myös hyvä runko ja Dickinson on hyvä luistelija. Dickinson tuo sekä sentterin että laiturin taidoillaan arvokasta lisäarvoa hyökkäykseen. Hänen tulisi kuitenkin lisätä voimaa ja kehittää kokonaisvaltaista pelaamistaan maksimoidakseen potentiaalinsa peliä tekevässä roolissa NHL:ssä.

## Ura
### Seuraura
Dickinson aloitti jääkiekkoilun Hallton Hillsissa. Hän toimi kaudella 2010–2011 Halton Hurricanesin varakapteenina SCTAMM:ssä. Guelph Storm varasi Dickinsonin 32. pelaajana OHL:n varaustilaisuudessa 2011. Hän siirtyi joukkueeseen kaudeksi 2011–2012 ja teki tulokaskautensa aikana runkosarjassa tehot 12+13=35. Pudotuspeleissä hän oli kolmella osumallaan Stormin paras maalintekijä Francis Menardin kanssa. Dickinson valittiin kauden päätteeksi OHL:n tulokkaiden toiseen tähdistökentälliseen. Kaudella 2012–2013 hän teki runkosarjassa 47 tehopistettä. Dickinson pelasi kauden aikana myös CHL Top Prospects Gamessa.

Dallas Stars varasi Dickinsonin ensimmäisellä kierroksella 29. pelaajana . Kaudella 2013–2014 hän jakoi Stormin OHL-joukkueen sisäisen syöttöpörssin voiton Scott Kosmachukin ja Zack Mitchellin kanssa 52 syöttöpisteellään. Tehopisteitä runkosarjassa kertyi kaikkiaan 78. Dickinson voitti kauden päätteeksi OHL:n mestaruuden, J. Ross Robertson Cupin. Hän eteni Stormin kanssa Memorial Cup -lopputurnauksen finaaliin, mutta mestaruuden vei kuitenkin WHL-joukkue Edmonton Oil Kings lukemin 6–3.

Toukokuussa 2014 Dickinson teki kolmivuotisen tulokassopimuksen Dallas Starsin kanssa. Hän siirtyi kaudeksi 2014–2015 kuitenkin vielä Guelph Stormin OHL-joukkueen vahvuuteen ja nousi joukkueen kapteeniksi. Dickinson oli tehoilla 27+44=71 joukkueen toiseksi paras syöttäjä ja kolmanneksi paras pistemies. Pudotuspeleissä hän jakoi Stormin sisäisen pistepörssin voiton Tyler Bertuzzin kanssa tehoilla 4+4=8. OHL-kauden jälkeen, huhtikuussa 2015 Dickinson siirtyi AHL-joukkue Texas Starsin vahvuuteen, jossa hän pelasi kaksi runkosarja- ja kolme playoff-ottelua tehden kolme syöttöpistettä. 

Kauden 2015–2016 Dickinson pelasi lähes kokonaan Texas Starsin AHL-joukkueessa, jossa hänen varsinainen tulokaskautensa toi 73 runkosarjaottelussa tehot 22+31=53 ja neljässä playoff-ottelussa yhden syöttöpisteen. Dickinson jakoi runkosarjassa joukkueen sisäisen maalipörssin kolmannen sijan Greg Rallon kanssa ja sijoittui sisäisessä pistepörssissä neljänneksi. Hän debytoi kauden aikana myös Dallas Starsin NHL-joukkueessa. Dickinson pelasi uransa ensimmäisen ja kauden ainoaksi jääneen NHL-ottelunsa runkosarjan toiseksi viimeisellä kierroksella 7. huhtikuuta 2016 Colorado Avalanchea vastaan. Hän sai ottelussa jääaikaa 11.55 minuuttia. Dickinson teki ottelussa myös NHL-uransa avausmaalin. Hänet valittiin ottelun kakkostähdeksi. Kaudella 2016–2017 Dickinson pelasi NHL:ssä kymmenen runkosarjaottelua tehden kaksi maalia.

Kaudeksi 2018–2019 Dickinson teki yksivuotisen jatkosopimuksen Dallasiin ja murtautui sen kokoonpanoon. Hän pelasi 67 runkosarjaottelua tehden piste-ennätyksensä 22 tehopisteellä. Kauden jälkeen hän teki kaksivuotisen ja kolmen miljoonan dollarin arvoisen jatkosopimuksen. Kaudella 2019–2020 hän teki 65 runkosarjaottelussa 21 tehopistettä, ja koronapandemian lyhentämällä kaudella 2020–2021 15 tehopistettä.

Heinäkuussa 2021 Stars kauppasi sopimus katkolla olleen Dickinsonin Vancouver Canucksiin vaihdossa saman vuoden kolmannen kierroksen varausvuoroon. Kuukautta myöhemmin Dickinson teki Canucksin kanssa kolmivuotisen ja yhteensä 7,95 miljoonan dollarin arvoisen sopimuksen. Ainoaksi jääneellä Canucks-kaudellaan 2021–2022 Dickinson teki 11 tehopistettä 62 ottelussa. Lokakuussa 2022 Canucks kauppasi Dickinsonin ja toisen kierroksen varausvuoron vuoden 2024 varaustilaisuudessa Chicago Blackhawksiin vaihdossa Riley Stillmaniin.

Kausilla 2022–2023 ja 2023–2024 Dickinson paransi piste-ennätystään ensin tekemällä 30 tehopistettä ja sitten 35 tehopistettä. Tammikuussa 2024 Dickinson teki Blackhawksin kanssa kaksivuotisen ja yhteensä 8,5 miljoonan dollarin arvoisen jatkosopimuksen. Kaudella 2024–2025 hän teki 59 ottelussa 16 tehopistettä.

Maaliskuussa 2026 Blackhawks kauppasi Dickinsonin ja Colton Dachin Edmonton Oilersiin vaihdossa Andrew Mangiapaneen ja ehdolliseen ensimmäisen kierroksen varausvuoroon vuoden 2027 varaustilaisuudessa.

### Maajoukkueura

Dickinson pelasi alle 18-vuotiaiden MM-kilpailuissa vuonna 2013, jolloin hän voitti maailmanmestaruuden.

## Muuta
Dickinsonin pikkuveli Josh pelaa Clarksonin yliopistojoukkueessa. 

## Tilastot

## Lähteet
*
*
*

### Viitteet